Innocentius episcopus, servus servorum Dei, venerabili fratri..... Autissiod. episcopo, salutem et apostolicam benedictionem. Justis petentium desideriis dignum est nos facilius prebere assensum et vota que a rationis tramite non discordant effectu prosequente complere. Cum igitur sicut per tuas nobis litteras intimasti bone memorie Hugo predecessor tuus ad ampliationem divini cultus in capella beate Virginis castri Tociaci canonicos instituerit prebendales, parrochialem ecclesiam Sancti-Petri ejusdem castri ad ipsius donationem spectantem eis liberaliter assignando, et tu postea, quod ab eo factum fuerat, approbaris. Nos, tuis precibus inclinati quod ab eodem predecessore tuo pie et provide factum est, et a te postmodum approbatum, autoritate apostolica confirmamus, et presentis scripti patrocinio communimus. Datum Laterani quarto nonas octobris, pontificatus nostri anno tertio decimo.